

Бүген Татарстан Республикасы Президенты вазыйфаларын вакытлыча башкаручы Рөстәм Миңнеханов Kazan City Racing - 2015 автотамашасында булды. Күңелле чара Казан Кремле янында Меңеллык мәйданы буенда үткәрелгән махсус трассада узды. Рөстәм Миңнехановны ТР Премьер-министры Илдар Халиков, ТР Президенты Аппараты җитәкчесе Әсгать Сәфәров, Казан мэры Илсур Метшин, министрлыклар һәм ведомстволар вәкилләре озата йөрде.

Рөстәм Миңнеханов Россия күренекле дрифтерларының күрсәтмә чыгышларын карады. Тамашачылар алдында "Ле-Ман сәгате" тәүлек буе үткәрелә торган марафонда LMP1 югары дәрәҗәсендә катнашкан Марк Шульжицкий чыгыш ясады. Nissan Nismo пилотының Nissan GT-R суперкарында чыгышы иң кызыклы булды.

Татарстанның "Камаз-Мастер" командасы да трюкларын күрсәттеләр. Күрсәтмә дрифттан башка спортчылар 9 тонналы авыр йөк машинасын трамплиннан сикерттеләр: автомобиль 20 метрга "очты".

Аннары Рөстәм Миңнеханов "Камаз-Мастер" командасы боксында булды. Спортчылар Казанга өч автомобильне китерделәр, аларның икесе "Дакар" раллиенда җиңгән. Моннан тыш, газ ягулыклы двигательле авыр йөк машинасын да күрсәттеләр.
Рөстәм Миңнеханов Kazan City Racing - 2015 автотамашасында булды